Document ID: 32013R0438

Title and Content:
ΚΑΝΟΝΙΣΜΌΣ (ΕΕ) αριθ. 438/2013 ΤΗΣ ΕΠΙΤΡΟΠΉΣ της 13ης Μαΐου 2013 για την τροποποίηση και τη διόρθωση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση ορισμένων προσθέτων τροφίμων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3, Εκτιμώντας τα ακόλουθα: (1) Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους. (2) Ο εν λόγω κατάλογος μπορεί να επικαιροποιηθεί σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2) είτε με πρωτοβουλία της Επιτροπής είτε ύστερα από υποβολή αίτησης. (3) Ο ενωσιακός κατάλογος προσθέτων τροφίμων καθορίστηκε με βάση πρόσθετα τροφίμων που επιτρέπονται για χρήση σε τρόφιμα σύμφωνα με την οδηγία 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα (3), την οδηγία 94/36/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τις χρωστικές που μπορούν να χρησιμοποιούνται στα τρόφιμα (4) και την οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (5) και μετά την επανεξέταση της συμμόρφωσής τους προς τα άρθρα 6, 7 και 8 του κανονισμού (ΕΚ) αριθ. 1333/2008. Ο ενωσιακός κατάλογος που παρατίθεται στο παράρτημα II του κανονισμού (ΕΚ) αριθ. 1333/2008 περιλαμβάνει κατάλογο προσθέτων τροφίμων βάσει των κατηγοριών τροφίμων στα οποία μπορούν να προστεθούν τα εν λόγω πρόσθετα. (4) Λόγω των δυσχερειών που ανέκυψαν κατά τη μεταβίβαση των προσθέτων τροφίμων στο νέο σύστημα κατηγοριοποίησης που προβλέπεται στο παράρτημα II του κανονισμού (ΕΚ) αριθ. 1333/2008, παρεισέφρησαν ορισμένα σφάλματα τα οποία πρέπει να διορθωθούν. Ιδίως, η χρήση αντιοξειδωτικών σε αποφλοιωμένα, κομμένα και λεπτοτεμαχισμένα οπωροκηπευτικά πρέπει να περιορίζεται στα προσυσκευασμένα, διατηρημένα σε απλή ψύξη, μη επεξεργασμένα οπωροκηπευτικά έτοιμα για κατανάλωση και μόνο. Η χρήση σορβικού οξέος - σορβικών αλάτων, βενζοϊκού οξέος - βενζοϊκών αλάτων, και p-υδροξυβενζοϊκών ενώσεων (E 200 - 219) θα πρέπει να εξακολουθήσει να επιτρέπεται στα προϊόντα θερμικώς επεξεργασμένου κρέατος και η χρήση ναταμυκίνης (Ε 235) θα πρέπει να εξακολουθήσει να επιτρέπεται στα θερμικώς επεξεργασμένα αποξηραμένα, διατηρημένα με αλάτι λουκάνικα. Πρέπει να εισαχθούν ανώτατα όρια για τη χρήση κουρκουμίνης (E 100) σε επεξεργασμένα ψάρια και προϊόντα αλιείας, συμπεριλαμβανομένων των μαλακίων και καρκινοειδών που αντιστοιχούν στα επίπεδα που καθορίζονται στην οδηγία 94/36/ΕΚ. Τα ανώτατα όρια για τη χρήση διοξειδίου του πυριτίου - πυριτικών αλάτων (E 551 - 559) θα πρέπει να τροποποιηθούν σε quantum satis, όπως καθορίζεται στην οδηγία 95/2/ΕΚ και για τη χρήση διοξειδίου του πυριτίου - πυριτικών αλάτων (E 551 - 553), όπως καθορίζεται στον κανονισμό (ΕΕ) αριθ. 380/2012 της Επιτροπής, της 3ης Μαΐου 2012, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τους όρους χρήσης και τα επίπεδα χρήσης των προσθέτων τροφίμων που περιέχουν αργίλιο (6). (5) Απαιτούνται διευκρινίσεις όσον αφορά τη χρήση προσθέτων τροφίμων σε ορισμένες κατηγορίες τροφίμων. Στην κατηγορία τροφίμων 13.1.4 «Άλλες τροφές για μικρά παιδιά» θα πρέπει να καθοριστούν όροι χρήσης για τα πρόσθετα τροφίμων E 332 «Κιτρικά άλατα του καλίου» και E 338 «Φωσφορικό οξύ». Στην κατηγορία τροφίμων 14.2.6 «Αλκοολούχα ποτά, όπως ορίζονται στον κανονισμό (ΕΚ) αριθ. 110/2008», η χρήση χρωστικών τροφίμων δεν πρέπει να επιτρέπεται στο Geist όπως ορίζεται στο παράρτημα II.17 του κανονισμού (ΕΚ) αριθ. 110/2008 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με τον ορισμό, την περιγραφή, την παρουσίαση, την επισήμανση και την προστασία των γεωγραφικών ενδείξεων των αλκοολούχων ποτών και την κατάργηση του κανονισμού (ΕΟΚ) αριθ. 1576/89 του Συμβουλίου (7). Η χρήση των χρωστικών τροφίμων Κίτρινο Κινολίνης (E 104), Κίτρινο Sunset FCF/κιτρινοπορτοκαλί S (E 110) και Πονσώ 4R, ερυθρό της κοχενίλης A (E 124) σε ορισμένα αλκοολούχα ποτά θα πρέπει να επανεισαχθεί, καθώς η χρήση αυτή δεν δημιουργεί ανησυχία όσον αφορά την ασφάλεια των παιδιών. Πρέπει να διευκρινιστεί ότι τα καραμελοχρώματα (E 150a-d) μπορούν να χρησιμοποιούνται για όλα τα προϊόντα που υπάγονται στον αριθμό κατηγορίας τροφίμων 14.2.7.1 «Αρωματισμένοι οίνοι». (6) Επομένως, ο ενωσιακός κατάλογος προσθέτων τροφίμων θα πρέπει να διορθωθεί, να αποσαφηνιστεί και να συμπληρωθεί, έτσι ώστε να περιλαμβάνει όλες τις χρήσεις που επιτρέπονται και σύμφωνα με τα άρθρα 6, 7 και 8 του κανονισμού (ΕΚ) αριθ. 1333/2008. (7) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητεί τη γνωμοδότηση της Ευρωπαϊκής Αρχής για την Ασφάλεια των Τροφίμων (στο εξής «η Αρχή») για τις επικαιροποιήσεις του ενωσιακού καταλόγου προσθέτων τροφίμων, ο οποίος περιλαμβάνεται στο παράρτημα II του κανονισμού (ΕΚ) αριθ. 1333/2008, εκτός εάν οι επικαιροποιήσεις αυτές δεν ενδέχεται να έχουν επίδραση στην ανθρώπινη υγεία. Επειδή ο ενωσιακός κατάλογος τροποποιείται ούτως ώστε να συμπεριληφθούν οι χρήσεις που επιτρέπονται ήδη σύμφωνα με την οδηγία 94/35/ΕΚ, την οδηγία 94/36/ΕΚ και την οδηγία 95/2/ΕΚ, αυτό αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία. Επομένως, δεν είναι απαραίτητο να ζητηθεί η γνωμοδότηση της Αρχής. (8) Συνεπώς, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Μαΐου 2013.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 13
2735
1268
6052

EuroVoc IDs (Expanded): 13
2735
1268
6052

Dataset Source: meu

Split: test